Bewaringsbevel toegestaan ná ontvoerders goud by myn eisCharmaine en Johnny Botha. Foto: Facebook Die Bloemfonteinse hooggeregshof het ’n bewaringsbevel aan die polisie toegestaan ná die ontvoering van Charmaine Botha van Welkom meer as twee jaar gelede. Botha is in 2018 by haar werkplek ontvoer en teen haar wil aangehou voordat haar vermeende ontvoerders die bestuur van die Harmony-goudaanleg waar haar man Johnny gewerk het, gekontak en op goud aangedring het in ruil vir haar vrylating. Die myn het destyds aan die eise voldoen en Botha is ongedeerd vrygelaat. Nege mans is kort daarna in hegtenis geneem op aanklagte van ontvoering. Lt.kol. Philani Nkwalase, woordvoerder van die Valke, sê die polisie het destyds tydens die verdagtes se inhegtenisneming op meer as R1,36 miljoen, 21 stukke goud en drie voertuie beslag gelê. Die verdagtes is tans uit op borgtog en sal na verwagting weer Maart volgende jaar in die hof verskyn. Die berig is gewysig sedert dit aanvanklik gepubliseer is – red.